Danskeren ramte sin teamkollega på sidste omgang af det spanske Formel 1-grandprix i Barcelona og bliver straffet med ti sekunder.

En i forvejen dårlig dag blev lidt dårligere, da Kevin Magnussen efter det spanske grandprix blev straffet med to strafpoint og ti sekunder for at påkøre sin teamkollega, Jolyon Palmer, på sidste omgang.

- Jeg sagde undskyld til ham med det samme bagefter, sagde Kevin Magnussen efter løbet.

- Jeg var hurtig, da jeg kom tilbage på soft-dækket, og så tænkte jeg: "Jeg prøver sgu," da jeg nåede op til ham. Men der var ikke noget på spil. Der var ingen point at hente, så det skulle jeg ikke have gjort. Men det er svært at lade være med at prøve.

De ti sekunders straf betyder, at Kevin Magnussen bliver rykket fra 14. til 15. pladsen.

- Jeg gik faktisk med Palmer op til dommeren, fordi han blev undersøgt for at have cuttet banen af. Så fortalte jeg dommerne, at de altså lige måtte se på den igen, så de kunne se, at det var mig, der ramte ham eller i hvert fald pressede ham af, fortalte Magnussen.

- Det kunne de godt se, og så fik jeg straffen.

Det var ikke den eneste påkørsel, der fandt sted i søndagens spanske grandprix. På første omgang kolliderede Mercedes-kørerne Lewis Hamilton og Nico Rosberg, hvilket tvang dem ud af løbet.